Terwyl orrelis speel gedurende kerkdiens, kom gryp dief sy foon | Netwerk24
Deur Kaydene Davids 16 Februarie 2020 18:57
Dít het kerkgangers in die Lutherse kerk in Dan Pienaar in Bloemfontein geleer toe 'n dief doodluiters tydens die kerkdiens na die galery gestap het en die besoekende orrelis, prof. Nicol Viljoen, professor en hoof van die Odeion Skool vir Musiek (OSM) aan die Universiteit van die Vrystaat, se selfoon van die orrel gegryp het.
Die selfoondief het daarna laat spaander.
Viljoen het regdeur die voorval aanhou speel, terwyl kerkgangers gewonder het watter geraas van die galery kom.
Hulle het eers ná die diens verneem dat 'n man die kerk binnegaan het, 'n verwarmer na die orrelis gegooi en die Samsung-selfoon gegryp het.
Viljoen, wat Sondag vir die eerste keer as gasorrelis by die kerk gespeel het, sê hy wil nie graag die kerk "in die kollig plaas oor 'n geringe ding nie".
"Dit is ongelukkig dat soiets in die kerk gedurende 'n kerkdiens gebeur het. Dit is ongewone omstandighede."
Hy sê hoewel dit 'n slegte ervaring was, was dit glad nie 'n bedreiging nie.
Hans Heinze, voorsitter van die kerkraad, sê die ingang na die kerk is altyd oop gedurende 'n diens en die dief het deur die voorportaal toegang tot die kerk gekry.
Hy het met die trappe opgegaan na die galery, die selfoon gegryp terwyl die orrelis gespeel het en weer uit die kerk gehardloop.